(AUDIO) Iași: Cursuri de educație non-formală și remedială la Centrul de Asistență Umanitară și Socială pentru Refugiați din Nicolina
Peste 5.000 de refugiați din Ucraina au fost cazați în ultimii doi ani de Centrul de Asistență Umanitară și Socială pentru Refugiați din Nicolina, județul Iași.
Coordonatorul centrului, Mihaela Munteanu, a precizat că în acest timp, copiii de toate vârstele au beneficiat de cursuri de educație non-formală.
Mihaela Munteanu: Au trecut pe aici, prin centru, peste 5.000 de persoane. Oamenii aceștia au beneficiat de servicii multiple. Este cel mai complex centru de servicii pentru ucraineni de la nivel național și este model de bună practică la nivelul Uniunii Europene. În fiecare zi, intră noi refugiați în centrul nostru, unii care n-au fost niciodată aici. Avem cursurile pe care le facem cu copii care sunt la after school, și până acum au fost 196 de copii înscriși în programul de educație non-formală pentru copiii între 6 și 17 ani. Avem 58 de copii care sunt înscriși la programul de educație non-formală pentru copii între 2 și 6 ani, și mai avem 35 de copii care sunt la programul de educație remedială, pentru că acești copii să știți că vin după pandemie.
Mihaela Munteanu a mai precizat cele mai mari probleme pe care le întâmpină sunt cu persoanele vârstnice, care au dificultăți majore în învățarea limbii române și pe de altă parte, nu au veniturile necesare pentru a fi îngrijite într-un azil din România.
Mihaela Munteanu: Vârstnicii n-au perspectiva învățării limbii române, foarte simplu, pentru că le scad capacitățile. În căminele de vârstnici de la noi, e greu să-i accepți, pentru că sunt niște reguli și ei sunt niște oameni care nu și-au dorit să trăiască într-un cămin, undeva într-o țară străină, n-au puterea să se ajute financiar.
(Radio Iași/Constantin Mihai/FOTO radioiasi.ro)